**เอกสารหมายเลข ...................**

**ระเบียบวาระที่ ....... เรื่อง สถานการณ์น้ำและการเตรียมการป้องกันอุทกภัยจังหวัดอ่างทอง**

1. **ความเป็นมาของเรื่อง**

ตามที่ประกาศกรมอุตุนิยมวิทยา ได้พยากรณ์อากาศในช่วงที่ผ่านมาว่าประเทศไทยเข้าสู่ช่วงฤดูฝน ทำให้มีปริมาณฝนเพิ่มขึ้น และมีฝนตกหนักบางพื้นที่ ขอให้ประชาชนระวังอันตรายจากฝนตกหนักและฝนที่ตกสะสมไว้ด้วย

1. **ผลการดำเนินการที่ผ่านมา**

1.1จังหวัดอ่างทอง ในฐานะกองอำนวยการป้องกันและบรรเทาสาธารณภัยจังหวัด ได้เตรียมพร้อมรับสถานการณ์อุทกภัยที่อาจมีผลกระทบในพื้นที่ โดยจัดตั้งศูนย์บัญชาการเหตุการณ์ป้องกันและแก้ไขปัญหาอุทกภัย วาตภัย และดินถล่ม จังหวัดอ่างทอง ปี 2560 และได้จัดทำแผนปฏิบัติการป้องกันและแก้ไขปัญหาอุทกภัย วาตภัย และดินถล่มจังหวัดอ่างทอง ปี 2560 พร้อมทั้งแจ้งให้อำเภอกำชับองค์กรปกครอง ส่วนท้องถิ่นเตรียมบุคลากร วัสดุอุปกรณ์ เครื่องมือเครื่องใช้ ยานพาหนะ เครื่องสูบน้ำ พร้อมทั้งติดตาม เฝ้าระวังสถานการณ์เพื่อเตรียมพร้อมให้ความช่วยเหลือประชาชนได้ทันทีตลอด 24 ชั่วโมง

* 1. จังหวัดอ่างทอง ได้ออกประกาศแจ้งเตือนสถานการณ์ลุ่มน้ำเจ้าพระยา สืบเนื่องจากในช่วงวันที่ 1 – 6 กรกฎาคม 2560 เรื่อง หย่อมความกดอากาศต่ำปกคลุมบริเวณประเทศไทย เวียดนามตอนบน ส่งผลให้บริเวณประเทศไทยตอนบนมีฝนตกหนักถึงหนักมาก และยังมีฝนตกต่อเนื่อง โดยจะมีฝนตกหนักบางพื้นที่ภาคเหนือ ทำให้มีน้ำหลากจากพื้นที่ตอนบนของลุ่มน้ำเจ้าพระยาไหลผ่านเขื่อนเจ้าพระยาในอัตรา เพิ่มมากขึ้นอย่างต่อเนื่อง โดยพบว่าจากวันที่ 7 – 13 กรกฎาคม 2560 ระดับน้ำในพื้นที่จังหวัดอ่างทอง เพิ่มมากขึ้น และมีแนวโน้มจะเพิ่มสูงขึ้นอย่างต่อเนื่อง ทำให้พื้นที่ลุ่มต่ำริมแม่น้ำในพื้นที่อำเภอป่าโมก และอำเภอวิเศษชัยชาญ ได้รับผลกระทบ
	2. อำเภอป่าโมก ได้ขอรับการสนับสนุนงบประมาณเพื่อทำการป้องกันหรือยับยั้งภัยพิบัติที่อาจเกิดขึ้นในพื้นที่หมู่ที่ 5 ตำบลโผงเผง โดยเสนอโครงการจัดหาวัสดุทำคันกั้นน้ำ สร้างแนวคันดิน และ เสริมกระสอบทราย รวมเป็นเงิน 238,000 บาท และขอใช้เงินบริจาคเพื่อช่วยเหลืออุทกภัยจังหวัดอ่างทอง ซึ่งคณะกรรมการพิจารณาการใช้จ่ายเงินบริจาคฯ ได้เห็นชอบให้อำเภอป่าโมกใช้เงินบริจาคจำนวน 238,000 บาท
	3. สำนักงานป้องกันและบรรเทาสาธารณภัยจังหวัดอ่างทอง ขอรับการสนับสนุนงบประมาณ จากเงินทดรองราชการเพื่อป้องกันหรือยับยั้งภัยพิบัติกรณีฉุกเฉิน กรณีน้ำในพื้นที่ตอนบนบริเวณอำเภอ โพธิ์ทอง อำเภอเมืองอ่างทอง ประมาณ 750,000 ลบ.ม. ไม่สามารถระบายลงสู่ตอนล่าง และระบายลงแม่น้ำเจ้าพระยาได้ ทำให้นาข้าวประมาณ 1,500 ไร่ ได้รับผลกระทบ จึงขอรับการสนับสนุนเงินทดรองราชการฯ เพื่อเป็นค่าไฟฟ้าของเครื่องสูบน้ำในอาคารระบายน้ำ ท้ายวัดสนามชัย ซึ่งเป็นจุดสูบน้ำออกสู่แม่น้ำเจ้าพระยาท้ายวัดสนามชัย ซึ่งเป็นจุดสูบน้ำออกสู่แม่น้ำเจ้าพระยา เพื่อป้องกันความเสียหายของนาข้าว ซึ่งคณะกรรมการฯ ได้ประชุมเมื่อวันที่ 24 กรกฎาคม 2560 หลังมีมติเห็นชอบให้ใช้เงินทดรองราชการจ่าย 740,000 บาท

**๓.งานที่ต้องดำเนินการต่อไป**

๓.1สำนักงานป้องกันและบรรเทาสาธารณภัยจังหวัดอ่างทอง จะได้ติดตามสภาวะภูมิอากาศ อย่างใกล้ชิด และหากมีผลกระทบต่อจังหวัดอ่างทองจะได้แจ้งเตือนเพื่อเตรียมรับสถานการณ์ต่อไป

 ๓.2 เมื่อเกิดสถานะการณ์ฉุกเฉิน (อุทกภัย) จังหวัดอ่างทอง ในฐานะกองอำนวยการป้องกันและบรรเทาสาธารณภัยจังหวัด จะได้ประสานหน่วยงานที่เกี่ยวข้อง หรือคณะกรรมการกองอำนวยการป้องกันและบรรเทาสาธารณภัยจังหวัด เพื่อร่วมปฏิบัติตามแผนแผนปฏิบัติการป้องกันและแก้ไขปัญหาอุทกภัย วาตภัย และดินถล่มจังหวัดอ่างทอง ปี 2560 ต่อไป

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*